72
กฎของเลข 72 เป็นกฎหนึ่งที่ในทางการเงินพูดถึงกันบ่อยๆ
21 พ.ย. 2557

โดย...สาธิต บวรสันติสุทธิ์ 
ไม่ใช่ให้หวยนะครับ ผมยังอยากอยู่ในอาชีพนานๆไม่อยากไปนอนในคุก หรือ ถูกนักเล่นหวยไล่ตามกระทืบที่ให้เลขผิดๆ แต่สำหรับด้านการเงิน เลข 72 ไม่ผิดแน่นอนครับ เพราะกฎของเลข 72 เป็นกฎหนึ่งที่ในทางการเงินพูดถึงกันบ่อยๆ
กฎของเลข 72 คืออะไร “The rule of 72″ หรือกฎของเลข 72 มีไว้สำหรับคำนวนจำนวนปีโดยประมาณที่เราจะได้รับผลตอบแทนจากการลงทุนเป็นจำนวนเท่าตัวของเงินที่เราลงทุนไปหรือพูดง่ายๆว่าต้องใช้ระยะเวลานานเท่าไหร่ที่เงินลงทุนของเราจะมีมูลค่าเพิ่มขึ้นเป็นสองเท่าของเงินต้นที่เราลงทุนไปในอัตราดอกเบี้ยหรือผลตอบแทนที่กำหนด 
ตัวอย่างเช่น ถ้าเราฝากเงิน 100 บาทในบัญชีออมทรัพย์ธนาคารพาณิชย์ (ตอนนี้ดอกเบี้ยอยู่ที่ 0.5%ต่อปี) เราก็เอา 72 หารด้วย 0.5 ก็จะได้จำนวนปีที่เงิน 100 บาทในบัญชีออมทรัพย์ของเราจะโตเป็น 200 บาท คำตอบ คือ 144 แปลว่า เราจะต้องฝากเป็นเวลาถึง 144 ปี เงินในบัญชีออมทรัพย์ของเราจะโตเป็น 2 เท่า มิน่า Robert G. Allen ถึงพูดว่า "How many millionaires do you know who have become wealthy by investing in savings accounts" ("คุณรู้จักเศรษฐีสักกี่คนที่รวยขึ้นมาจากดอกเบี้ยเงินฝากออมทรัพย์”) และถ้าเราสามารถเพิ่มผลตอบแทนของเงินออมเราได้ จำนวนปีที่เงินจะโตเป็น 2 เท่าก็จะลดลง ดังตาราง




 
ดูจากตารางจากอัตราดอกเบี้ยหรือผลตอบแทนต่อปีแล้ว จะเห็นนะครับแค่เราเพิ่มผลตอบแทนจาก 2% ต่อปี เป็น 4% ต่อปี ระยะเวลาที่เงินเราจะเพิ่มเป็น 2 เท่า ลดลงจาก 36 ปีเหลือเพียง 18 ปีหายไปถึงครึ่งหนึ่งทีเดียว ซึ่งการเพิ่มอัตราผลตอบแทนจาก 2% ต่อปีเป็น 4% ต่อปีไม่ยากเกินความสามารถครับ หากเราสนใจที่จะศึกษาและวางแผนการลงทุนที่ดี  เช่น ลงทุนซื้อทองคำ กองทุนปันผล หุ้นกู้ หรือว่าอื่นๆ 
แต่ถ้าเราสังเกตดูตัวเลขจากตารางข้างบนแล้ว มีสิ่งที่น่าสนใจเหมือนกันนะครับ คือช่วงที่ผลตอบแทนสูงๆ เช่น 24% ต่อปีถ้าเราทำเพิ่มได้เป็น 36% ต่อปี ผลตอบแทนเพิ่มถึง 12% ต่อปี แต่ระยะเวลาที่เงินเราจะโตเป็น 2 เท่าลดลงแค่ 1 ปี และที่สำคัญ อะไรก็ตามที่ให้โอกาสของผลตอบแทนสูงๆ มักมีความเสี่ยงสูงด้วย ดังนั้น ถ้าจะลงทุนอะไรที่ให้โอกาสของผลตอบแทนสูงๆ ก็ควรระวังความเสี่ยงมากๆด้วยครับว่า ได้คุ้มเสียหรือไม่
กฎของเลข 72 ไม่ใช่ใช้แค่หาจำนวนปีที่เงินเราจะโตเป็น 2 เท่าเท่านั้น ยังสามารถใช้ในกรณีอื่นๆได้อีก อย่างเช่น ในปัจจุบัน ค่าใช้จ่ายในชีวิตประจำวันของเราจะแพงขึ้นเฉลี่ยปีละ 5% ถ้าใช้กฎของเลข 72 คือ 72/5 = 14.40 ปี สรุปเป็นเลขกลมเท่ากับ 15 ปีแล้วกัน แปลว่าถ้าตอนนี้เราใช้จ่ายเดือนละ 10,000 บาท ในอีก 15 ปีข้างหน้าถ้าเราต้องการใช้ชีวิตทุกอย่างแบบเดิมเหมือนตอนนี้ เราจะต้องมีเงินสำหรับใช้จ่ายเดือนละ 20,000 บาท ดังนั้นถ้าเรามัวแต่เก็บเงินในออมทรัพย์กินดอกเบี้ย 0.5%ต่อปีรับรองเงินออมเราไม่พอใช้แน่นอน เพราะกว่าเงินในออมทรัพย์เราจะโตเป็น 2 เท่าใช้เวลาถึง 144 ปีช้ากว่าเงินเฟ้อเยอะเลย
ประโยชน์อีกแง่หนึ่งของกฎของเลข 72 ก็คือ เราสามารถคำนวณหาผลตอบแทนที่เราควรจะได้รับ หากเราต้องการให้เงินเราโตเป็น 2 เท่าในระยะเวลาที่กำหนด ก็โดยเอา 72 หารด้วยจำนวนปีที่เราต้องการให้เงินเราโตเป็น 2 เท่า ตัวอย่างเช่น ถ้าเราต้องการให้เงินเราโตเป็น 2 เท่าใน 6 ปี เราก็เอา 72/6 = 12 คือเราต้องหาการลงทุนที่ให้ผลตอบแทน 12% ต่อปี เงินเราถึงจะโตเป็น 2 เท่าใน 6 ปี
ท่านที่สนใจบทความทางการเงินที่ผมได้เขียนเองและได้รวบรวมจากแหล่งต่างๆสำหรับเผยแพร่ให้ท่านผู้สนใจทุกท่าน ขอเชิญไปกด Like ได้ที่ page ใน face book ชื่อ Sathit Bovornsantisuth CFP เพื่อติดตามข้อมูลข่าวสารต่อไปได้ครับ...ขอบคุณครับ